次韻陳唐卿縣尉
作者：張鎡
朝代：宋

paragraphs: 耽詩固無益，損慮更招咎。
技癢搔不療，銘坐口還又。
出門索朋儔，培我本根厚。
頑石夸瓊瑰，朽壤被絺繡。
歸來三歎息，誰脫章句囿。
堂堂柱下史，退食燕清晝。
門前車馬閙，有客老且瘦。
無求見容貌，話味若飲酎。
從容得句帙，細讀前竟後。
令人發深省，咀嚼盡華茂。
要須即所見，快手撤蒙陋。
蘭香出深林，著意烏可嗅。